b"\n_START_ARTICLE_\nRami Hietaniemi\n_START_SECTION_\nArvokisaedustuksia\n_START_PARAGRAPH_\nHietaniemi aloitti painimisen vasta 17-vuotiaana, kun lajia alettiin harjoittaa Perhossa paikkakunnalle opiskelemaan tulleen virolaismiehen aloitteesta. Vuosi painiharrastuksen aloittamisen j\xc3\xa4lkeen lajista innostunut Hietaniemi vaihtoi ammattikouluopintonsa Kokkolasta Sein\xc3\xa4joelle._NEWLINE_Hietaniemi ei kilpaillut nuorten arvokisaturnauksissa, vaan aloitti kansainv\xc3\xa4lisen arvokisauransa suoraan yleisest\xc3\xa4 sarjasta vuonna 2002, jolloin h\xc3\xa4n saavutti pronssia 96\xc2\xa0kg:n sarjassa Pohjoismaiden-mestaruuskilpailuissa. Kaksi vuotta my\xc3\xb6hemmin h\xc3\xa4n osallistui Haaparannalla ensimm\xc3\xa4isiin Euroopan-mestaruuskilpailuihinsa. Ensimm\xc3\xa4isess\xc3\xa4 ottelussaan h\xc3\xa4n k\xc3\xa4rsi tappion valkoven\xc3\xa4l\xc3\xa4iselle arvokisamenestyj\xc3\xa4lle, Sjarhei Li\xc5\xa1tvanille, joka eteni loppuotteluun asti, ja toisessa ottelussaan h\xc3\xa4n h\xc3\xa4visi israelilaispainija Samuel Shamiloville. Hietaniemen lopullinen sijoitus oli 14:s._NEWLINE_MM-kilpailuissa Hietaniemi teki ensiesiintymisens\xc3\xa4 Budapestissa 2005. H\xc3\xa4n voitti ensimm\xc3\xa4isen ottelunsa kiinalaista Chen Xiaofeit\xc3\xa4 vastaan, mutta toisessa ottelussa ukrainalaispainija voitti perholaisen jaksoin 2\xe2\x80\x931. Hietaniemen sijoitus oli lopulta 12:s. Seuraavan vuoden huhtikuussa Moskovan EM-kilpailuissa Hietaniemi oli 11:s. H\xc3\xa4n voitti ensimm\xc3\xa4isen kierroksen georgialaisen vastustajansa jaksoin 2\xe2\x80\x930, mutta h\xc3\xa4visi seuraavalla kierroksella samoin jaksolukemin t\xc5\xa1ekkil\xc3\xa4iselle, turnauksessa pronssille ylt\xc3\xa4neelle Marek \xc5\xa0vecille. Kes\xc3\xa4ll\xc3\xa4 Hietaniemi paini Golden Grand Prix -turnauksessa kolmanneksi, samoin PM-kilpailuissa. Syyskuun MM-kilpailuissa Kantonissa Hietaniemi h\xc3\xa4visi avausottelunsa edellisvuoden MM-pronssimitalistille, yhdysvaltalaiselle Justin Ruizille jaksoin 0\xe2\x80\x932. Ruiz ei selviytynyt loppuotteluun, joten Hietaniemen turnaus p\xc3\xa4\xc3\xa4ttyi ja h\xc3\xa4nen sijoituksensa oli 21:s._NEWLINE_Bakun MM-kilpailuissa 2007 96\xc2\xa0kg:n painoluokkaan osallistui 43 painijaa. Hietaniemi aloitti toiselta kierrokselta, jolla h\xc3\xa4n voitti latvialaispainijan jaksoin 2\xe2\x80\x931. Seuraavalla kierroksella h\xc3\xa4n h\xc3\xa4visi jaksoin 1\xe2\x80\x932 liettualaiselle Mindaugas E\xc5\xbeerskisille, joka eteni loppuotteluun. Hietaniemi p\xc3\xa4\xc3\xa4si E\xc5\xbeerskisin finaalipaikan johdosta ker\xc3\xa4ilyotteluihin, joista h\xc3\xa4n voitti ensimm\xc3\xa4isen kirgisialaispainijaa vastaan. Toisessa ker\xc3\xa4ilyottelussa Hietaniemi h\xc3\xa4visi lopulta pronssia voittaneelle iranilaiselle Ghasem Rezaeille. Hietaniemen lopullinen MM-sijoitus oli kymmenes._NEWLINE_Vuonna 2008 Hietaniemi osallistui kahteen Pekingin kes\xc3\xa4olympialaisten karsintaturnaukseen, muttei onnistunut saavuttamaan olympiapaikkaa. Vuonna 2009 h\xc3\xa4n osallistui huhtikuussa Vilnan EM-kilpailuihin, joiden ensimm\xc3\xa4isell\xc3\xa4 kierroksella Liettuan E\xc5\xbeerskis oli vahvempi jaksoin 1\xe2\x80\x932. Ottelun lopputulos ratkaistiin tuomarip\xc3\xa4\xc3\xa4t\xc3\xb6ksell\xc3\xa4, jossa todettiin Hietaniemen puolustaneen jaloillaan s\xc3\xa4\xc3\xa4nt\xc3\xb6jenvastaisesti. Kotikisoissaan paininut E\xc5\xbeerskis eteni kuitenkin j\xc3\xa4lleen loppuotteluun, ja Hietaniemi p\xc3\xa4\xc3\xa4si painimaan ker\xc3\xa4ilyotteluissa. Niist\xc3\xa4 ensimm\xc3\xa4isess\xc3\xa4 h\xc3\xa4n voitti azerbaid\xc5\xbeanilaispainijan jaksoin 2\xe2\x80\x931, mutta toisessa turkkilainen painija vei voiton jaksoin 0\xe2\x80\x932. Hietaniemi sijoittui yhdeks\xc3\xa4nneksi, ja elokuun PM-kilpailuissa h\xc3\xa4n saavutti Viron Heiki Nabin j\xc3\xa4lkeen hopeaa. Syyskuussa Herningin MM-kilpailuissa Hietaniemi voitti kiinalaisvastustajansa 2\xe2\x80\x930, mutta h\xc3\xa4visi toisella kierroksella EM-kilpailujen tavoin turkkilaispainijalle. Hietaniemi oli lopulta 16:s.\n_START_SECTION_\nTurnauksia 84-kiloisissa ja MM-pronssi\n_START_PARAGRAPH_\nVuonna 2010 Hietaniemi alkoi painia kansainv\xc3\xa4lisiss\xc3\xa4 turnauksissa 96-kiloisten ohella my\xc3\xb6s 84 kilogramman painoluokassa. 84-kiloisissa h\xc3\xa4n sijoittui kes\xc3\xa4kuussa Saksan Grand Prix'n kolmanneksi, ja 96-kiloisissa h\xc3\xa4n voitti elokuussa uransa ensimm\xc3\xa4isen Pohjoismaiden mestaruuden. Moskovan MM-kilpailuissa Hietaniemi paini 84 kg:n painoluokassa. H\xc3\xa4n h\xc3\xa4visi ensimm\xc3\xa4isen ottelunsa ukrainilaispainijalle jaksoin 0\xe2\x80\x932 ja putosi jatkosta sijoittuen 24:nneksi._NEWLINE_Vuoden 2011 Hietaniemi aloitti voittamalla tammikuussa Cristo Lutte -turnauksen 96-kiloisissa. Dortmundin EM-kilpailuissa Hietaniemi kilpaili 96 kilogramman painoluokassa. Ensimm\xc3\xa4inen ottelu p\xc3\xa4\xc3\xa4ttyi 2\xe2\x80\x931-voittoon kreikkalaisvastustajasta, mutta toinen ottelu Azerbaid\xc5\xbeanin \xc5\x9ealva Qadabadzea vastaan p\xc3\xa4\xc3\xa4ttyi 0\xe2\x80\x932-tappioon. Hietaniemen lopullinen sijoitus oli 11:s, Qadabadze sijoittui lopulta pronssille. Toukokuussa Hietaniemi saavutti PM-kilpailuissa pronssia. Elokuussa h\xc3\xa4n siirtyi 84-kiloisiin, ja oli t\xc3\xa4ss\xc3\xa4 sarjassa Wladyslaw Pytlasinski -turnauksen kolmas. Syksyn MM-kilpailuihin h\xc3\xa4n valmentautui muun muassa Marko Yli-Hannukselan avustuksella._NEWLINE_Syyskuussa Istanbulin MM-kilpailuissa Hietaniemi kilpaili 84\xc2\xa0kg:n sarjassa. H\xc3\xa4n voitti kolmella ensimm\xc3\xa4isell\xc3\xa4 kierroksella 2\xe2\x80\x930-voitoin moldovalais-, serbialais- ja it\xc3\xa4valtalaispainijat. Nelj\xc3\xa4nnell\xc3\xa4 kierroksella Hietaniemen vastustaja oli hallinnut olympiavoittaja, Italian Andrea Minguzzi, jonka h\xc3\xa4n voitti jaksoin 2\xe2\x80\x930. V\xc3\xa4lier\xc3\xa4ss\xc3\xa4 Hietanieme\xc3\xa4 vastaan paini valkoven\xc3\xa4l\xc3\xa4inen Alim Selimau. Ensimm\xc3\xa4inen jakso p\xc3\xa4\xc3\xa4ttyi Selimaun voittoon tuomarien rangaistua Hietanieme\xc3\xa4 pakoilusta. Toisen jakson voitti Hietaniemi takavy\xc3\xb6heitolla pistein 2\xe2\x80\x930, mutta kolmannella jaksolla suomalaista rangaistiin j\xc3\xa4lleen pakoilusta, ja Selimau eteni finaaliin jaksoin 1\xe2\x80\x932. Selimau voitti loppuottelun ja uransa toisen MM-kultamitalin. Hietaniemi taas selviytyi suoraan pronssiotteluun, jossa h\xc3\xa4nen vastustajakseen piti asettua azerbaid\xc5\xbeanilainen Saman Tahmasebi. Tahmasebi joutui kuitenkin antamaan loukkaantumisensa vuoksi luovutusvoiton, ja Hietaniemi palkittiin uransa ensimm\xc3\xa4isell\xc3\xa4 suurella arvokisamitalilla, joka oli viiteen vuoteen ensimm\xc3\xa4inen suomalaisen voittama MM-painimitali. Hietaniemi saavutti samalla Suomelle maapaikan Lontoon olympialaisiin. H\xc3\xa4net nimettiin olympiajoukkueeseen ensimm\xc3\xa4isess\xc3\xa4 valintatilaisuudessa joulukuussa 2011. Vuonna 2011 Hietaniemi paini viel\xc3\xa4 96-kiloisten sarjassa kolmanneksi Arto Haavisto -turnauksessa ja Lontoon esiolympialaisissa.\n_START_SECTION_\nLontoon olympiavuodesta eteenp\xc3\xa4in\n_START_PARAGRAPH_\nHietaniemi aloitti Lontoon olympiavuotensa 84-kiloisissa painimalla maaliskuussa Belgradin EM-kilpailuissa unkarilaista Viktor L\xc5\x91rinczia vastaan. H\xc3\xa4n h\xc3\xa4visi ottelun lopulta pronssia voittaneelle L\xc5\x91rinczille jaksoin 0\xe2\x80\x932 (0\xe2\x80\x931, 0\xe2\x80\x931) ollen lopulta 24:s. Kes\xc3\xa4kuussa h\xc3\xa4n oli Saksan Grand Prix'ssa 84-kiloisten sarjassa toinen._NEWLINE_Elokuussa ennen olympialaisia Hietaniemi loukkasi sormensa harjoituksissa. Lontoossa h\xc3\xa4n sai avausvastustajakseen 84 kilogramman sarjassa ranskalaisen moninkertaisen arvokisamitalistin M\xc3\xa9lonin Noumonvi'n, jonka kanssa h\xc3\xa4n oli aikaisemmin harjoitellut. Ensimm\xc3\xa4isen er\xc3\xa4n Noumonvi voitti vy\xc3\xb6rytyksell\xc3\xa4. Toisen er\xc3\xa4n mattopainissa p\xc3\xa4\xc3\xa4ll\xc3\xa4 olleen Hietaniemen vasen polvi petti nostoyrityksen aikana, ja h\xc3\xa4n h\xc3\xa4visi ottelun jaksoin 0\xe2\x80\x932 lopulta pronssiotteluun painineelle, mutta sen h\xc3\xa4vinneelle ranskalaiselle. Hietaniemen olympiasijoitus oli Lontoossa 15:s. L\xc3\xa4\xc3\xa4k\xc3\xa4rin diagnoosin mukaan suomalaiselta repesi ottelussa sivuside ja ven\xc3\xa4hti ristiside. Marraskuussa Hietaniemi paini Arto Haavisto Cupissa toiseksi 96-kiloisissa._NEWLINE_Vuoden 2013 alussa Hietaniemen ilmoitettiin k\xc3\xa4rsiv\xc3\xa4n leikkaushoitoa vaativasta kyyn\xc3\xa4rp\xc3\xa4\xc3\xa4n rasitusvammasta, jonka arvioitiin pit\xc3\xa4v\xc3\xa4n t\xc3\xa4m\xc3\xa4n pois molskilta kuukauden ajan. Hietaniemi leikattiin my\xc3\xb6s toisen kerran ilmenneiden sormivaivojen takia. Leikkauksessa ilmeni, ett\xc3\xa4 h\xc3\xa4nen kyyn\xc3\xa4rhermonsa oli katkennut, mink\xc3\xa4 vuoksi h\xc3\xa4nen oikean k\xc3\xa4tens\xc3\xa4 sormet eiv\xc3\xa4t toimi kunnolla. Vamman pel\xc3\xa4ttiin est\xc3\xa4v\xc3\xa4n paini- ja rakennusmiehen uran jatkumisen. Hein\xc3\xa4kuussa Hietaniemelt\xc3\xa4 repesi hauislihas, mutta h\xc3\xa4n pystyi kuitenkin painimaan syyskuussa Budapestin MM-kisoissa ja sijoittui 84\xc2\xa0kg:n sarjassa viidenneksi voitettuaan kolme ottelua sek\xc3\xa4 h\xc3\xa4vitty\xc3\xa4\xc3\xa4n v\xc3\xa4lier\xc3\xa4ss\xc3\xa4 Azerbaid\xc5\xbeanin Saman Tahmasebille ja pronssiottelussa is\xc3\xa4nt\xc3\xa4maan Viktor L\xc5\x91rinczille. Vuoden 2013 Hietaniemi p\xc3\xa4\xc3\xa4tti Arto Haavisto -cupin kolmanteen sijaan.\n_START_SECTION_\nEM-hopeaa Vantaan kotikisoista\n_START_PARAGRAPH_\nVuonna 2014 Hietaniemi voitti helmikuussa Thor Masters -turnauksen 85 kilogramman sarjan. Vantaan EM-kilpailuissa 2014 Hietaniemi voitti 85\xc2\xa0kg; sarjassa ensimm\xc3\xa4isill\xc3\xa4 kierroksilla ruotsalaisvastustajan 6\xe2\x80\x935, vaikka oli jo tappiolla 0\xe2\x80\x935, nelj\xc3\xa4n pisteen heitolla Puolan hallinneen olympiapronssimitalisti Damian Janikowskin 4\xe2\x80\x931 ja georgialaispainijan 2\xe2\x80\x931. V\xc3\xa4lier\xc3\xa4ss\xc3\xa4 Hietaniemi kohtasi saksalaisen Jan Fischerin, jonka h\xc3\xa4n voitti lukemin 6\xe2\x80\x930. Hietaniemi heitti Fischerin ottelun aikana viiden pisteen heitolla. Loppuottelussa Hietanieme\xc3\xa4 vastustaja oli ukrainalainen \xc5\xbdan Belenjuk, joka sai ottelun ensimm\xc3\xa4iset kaksi pistett\xc3\xa4. Hietaniemi sai ukrainalaisen passiivisuudesta pisteen ja p\xc3\xa4\xc3\xa4si kahdesti koettamaan t\xc3\xa4m\xc3\xa4n heitt\xc3\xa4mist\xc3\xa4 matosta, mutta Belenjuk kesti Hietaniemen yritykset ja voitti ottelun pistein 2\xe2\x80\x931._NEWLINE_Toukokuussa Hietaniemi nousi painin maailmanrankingissa painoluokkansa kolmannelle sijalle, mik\xc3\xa4 oli siihen menness\xc3\xa4 historian paras suomalaissijoitus. Toukokuussa Hietaniemi oli maailmancupissa sarjassaan kahdeksas, ja kes\xc3\xa4kuun lopulla h\xc3\xa4n paini Saksan Grand Prix'ss\xc3\xa4 kolmanneksi sarjassa 98 kg. Elokuussa Hietaniemi valittiin Suomen joukkueeseen syksyn 2014 MM-kilpailuihin. H\xc3\xa4n oli kuitenkin loukannut Valko-Ven\xc3\xa4j\xc3\xa4ll\xc3\xa4 j\xc3\xa4rjestetyss\xc3\xa4 harjoitusleiriottelussa hauislihaksensa ja kisoihin osallistuminen oli ep\xc3\xa4varmaa. Hietaniemi p\xc3\xa4\xc3\xa4tti osallistua kisoihin vammastaan huolimatta. H\xc3\xa4nen sijoituksensa oli 28:s._NEWLINE_Hein\xc3\xa4kuussa 2015 Hietaniemi valittiin vuoden 2015 MM-kisoihin. H\xc3\xa4n varmisti MM-kilpailuissa Suomelle olympiapaikan Rio de Janeiron kisoihin 2016 kukistettuaan kolmannen kierroksen ottelussa kazakstanilaisen Nursultan Tursinovin. H\xc3\xa4n sijoittui MM-kilpailuissa lopulta viidenneksi h\xc3\xa4vitty\xc3\xa4\xc3\xa4n v\xc3\xa4lier\xc3\xa4ottelussa Uzbekistanin Rustam Assakaloville ja pronssiottelussa iranilaiselle Habibollah Ahlaghille.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHietaniemi on ty\xc3\xb6skennellyt talonrakentajana ja liikuntapaikkojen hoitajana. H\xc3\xa4n opiskelee Kuortaneella ja on valmentanut muita painijoita. H\xc3\xa4n asuu vaimonsa ja kolmen tytt\xc3\xa4rens\xc3\xa4 kanssa Nurmossa. Hietaniemi harrastaa mets\xc3\xa4styst\xc3\xa4 ja j\xc3\xa4\xc3\xa4kiekkoa. _NEWLINE_Hietaniemi harrasti 16-vuotiaaksi asti kuulanty\xc3\xb6nt\xc3\xb6\xc3\xa4 toisen perholaisen Arsi Harjun saavutusten innoittamana. H\xc3\xa4nen enn\xc3\xa4tyksens\xc3\xa4 miesten t\xc3\xa4ysipainoisella 7,26 kilogramman kuulalla on 13,00 metri\xc3\xa4.\n_START_SECTION_\nAikuisten SM-mitalit\n_START_PARAGRAPH_\nHietaniemi on voittanut kreikkalais-roomalaisen painin Suomen-mestaruuden 87\xc2\xa0kg:n painoluokassa vuonna 2018 ja 96\xc2\xa0kg:n painoluokassa (98 kg vuosina 2014\xe2\x80\x932017) vuosina 2003, 2005, 2006, 2007, 2008, 2009, 2011, 2012, 2015, 2016 ja 2017. Lis\xc3\xa4ksi h\xc3\xa4n on saavuttanut SM-hopeaa 97\xc2\xa0kg:n sarjassa vuonna 2001 ja SM-pronssia 96-kiloisissa vuonna 2004. Vapaapainin SM-kilpailuissa h\xc3\xa4n on voittanut 96\xc2\xa0kg:n sarjassa kultaa vuonna 2006 sek\xc3\xa4 pronssia vuosina 2002 ja 2003."